‘জাহালমের বিষয়টি নজরে আসামাত্রই জামিনের উদ্যোগ নেয়া হয়’
জাহালমের ঘটনাটি গণমাধ্যমে আসা মাত্রই ২০১৮ সালের মার্চে দুদক থেকে একটি তদন্ত কমিটি গঠন ও মামলাগুলো পুনঃতদন্তের উদ্যোগ নেয়া হয় বলে জানিয়েছেন দুদক কমিশনার (তদন্ত) এএফএম আমিনুল ইসলাম। 







মঙ্গলবার তিনি সাংবাদিকদের জানান, গত বছর ২৬ ফেব্রুয়ারি চ্যানেল ২৪-এ জাহালমের বিষয়ে রিপোর্ট দেখে আমি আমার কর্মকর্তাদের নির্দেশ দেই তা ডাউনলোড করার জন্য। পরে আমরা দেখলাম, একজন  ভুল ব্যক্তি জাহালম আমাদের মামলায় জেল খাটছে। তাই তার বিরুদ্ধে বিচার চলমান মামলার কার্যক্রম বন্ধ রাখতে পিপিদের নির্দেশ দেই। একইসঙ্গে মামলাগুলো পুনঃঅনুসন্ধানের সিদ্ধান্ত হয়। 




অনুসন্ধানে দেখা যায়, জাহালম ব্যাংকের টাকা আত্মসাৎ করেননি। আবু সালেক নামে এক ব্যক্তি আত্মসাৎ করেছে। অনুসন্ধানকালে ব্যাংকের কর্মকর্তারা জাহালমের উপস্থিতিতে বলেছিল, এই ব্যক্তিই জাহালম। যাকে দুদক আসামি করেছে। 
তিনি বলেন, পুনঃঅনুসন্ধানে জাহালম নির্দোষ প্রমাণিত হয়। এ কারণে তদন্তকারী কর্মকর্তারা তার বিরুদ্ধে করা মামলা থেকে তাকে মুক্তি দিতে এবং তার নাম প্রত্যাহার করে নিতে পর্যায়ক্রমে আদালতে আবেদন করেন। 
তিনি বলেন, জাহালমের কারাবাসের ক্ষেত্রে কেউ উদ্দেশ্যপ্রণোদিত ভুল করে থাকলে তার বিরুদ্ধে কঠোর ব্যবস্থা নেয়া হবে। জাহালমকে ক্ষতিপূরণ দেওয়ার বিষয়ে নানা পক্ষের দাবি প্রসঙ্গে তিনি বলেন, এ বিষয়ে আদালতে সিদ্ধান্ত মেনে নেয়া হবে। তিনি জাহালমকে মামলায় অন্তর্ভুক্ত করার ক্ষেত্রে দুদক কর্মকর্তাদের ভুলের বিষয়টিও স্বীকার করেন। তবে কর্মকর্তারা যেভাবে ভুল করেছেন তার প্রেক্ষাপট তুলে ধরেন সাবেক এই জেলা জজ।
দুদক কমিশনার বলেন, জাতীয় মানবাধিকার কমিশনের নজরে আসার আগেই জাহালমের বিষয়টি দুদকের নজরে আসে। আর আগেই এ বিষয়ে ব্যবস্থা নেওয়া শুরু করেন বলেও জানান তিনি। 
তিনি বলেন, ২০১৮ সালের ২৬ ফেব্রুয়ারি একটি টেলিভিশন চ্যানেলে প্রতিবেদন দেখে নিজেই পরদিন কমিশনের উচ্চপর্যায়ের কর্মকর্তাদের নিয়ে বৈঠক করেন। এরপর ধারাবাহিকভাবে দুদকের কর্মকর্তা ও আইনজীবীদের সঙ্গে বৈঠক শেষে অধিকতর তদন্তের সিদ্ধান্ত নেয়া হয়। জাহালমের জামিনের বিরোধিতা না করতে দুদকের আইনজীবীদের নির্দেশ দেয়া হয়।
কমিশনার আমিনুল বলেন, জাতীয় মানবাধিকার কমিশনের চেয়ারম্যান মে মাসে তার সঙ্গে টেলিফোনে বিষয়টি নিয়ে আলাপ করেন। জাহালমের পক্ষে জামিনের আবেদন করার জন্য মানবাধিকার কমিশনের কাছে তিনি অনুরোধ করেছিলেন বলে জানান দুদক কমিশনার।
২০১৮ সালেই জাহালমের নির্দোষ হওয়ার বিষয়টি নিশ্চিত হওয়ার পরও কারাগার থেকে তার বের হতে এত সময় লাগা এবং আদালতে সম্পূরক অভিযোগপত্র দিতে দেরির কারণ প্রসঙ্গে তিনি বলেন, আবারও অনুসন্ধান করতে সময় লেগেছে। এ ক্ষেত্রে ঠিক যতটা সময় লাগার কথা কমিশনের কর্মকর্তারা ঠিক ততটাই নিয়েছেন।
দুদকের তদন্ত কর্মকর্তারা যে ভুল করেছেন সেটা দুদক স্বীকার করে নিয়েছে জানিয়ে তিনি বলেন, ভুল হয়েছে এটা ঠিক। তবে সেই একই কর্মকর্তারা ভুলটা শুধরেছেন। 
এসব কর্মকর্তার সাম্প্রতিক পদোন্নতি প্রসঙ্গে আরেক প্রশ্নের জবাবে কমিশনার বলেন, পদোন্নতি অনেক বিষয়ের ওপর নির্ভর করে। তারা যেমন একটি ভুল করেছেন, তাদের অনেক সাফল্যও আছে। এছাড়া আমাদের পদোন্নতি প্রক্রিয়ায় অনেক ধাপ আছে। একটি কমিটি কর্মকর্তাদের পরীক্ষা নিয়েছেন, বার্ষিক গোপনীয় প্রতিবেদন মূল্যায়নসহ নানা প্রক্রিয়া শেষে পদোন্নতির সুপারিশ করেছেন।
এসব কর্মকর্তার ভুলের দায় কমিশনের ওপর কতটা বর্তায় কিংবা এর কারণে কমিশনের ভাবমূর্তি প্রশ্নবিদ্ধ হচ্ছে কি না, এমন প্রশ্নের জবাবে দুদক কমিশনার বলেন, এই ঘটনায় কিছুটা প্রশ্নবিদ্ধ তো হয়েছে। তবে সার্বিকভাবে নয়। এই ঘটনায় জাহালমকে কেউ ইচ্ছাকৃতভাবে ফাঁসিয়েছে কিনা সেটা কমিশনের তদন্ত কমিটি যাচাই-বাছাই করে দেখবে। যারাই ঘটনার সঙ্গে জড়িত প্রমাণ পাওয়া যাবে, তাদের কাউকে ছাড় দেয়া হবে না। জাহালমের বিষয়ে দুদককে কেউ ভিন্নপথে পরিচালিত করেছে কি না সেটাও তদন্ত কমিটি যাচাই করে দেখা হবে বলে জানান তিনি। কমিটি আগামী ২০ দিনের মধ্যে এই প্রতিবেদন জমা দেবে।
এদিকে অপরাধী বা দুর্নীতিবাজ না হয়েও দুর্নীতি দমন কমিশনের (দুদক) মামলায় জাহালমের তিন বছর কারাবাসের ঘটনায় তদন্ত কর্মকর্তাদের গাফিলতি নিরূপণে গঠিত কমিটিকে ২০ কার্যদিবসের মধ্যে প্রতিবেদন দিতে হবে। 
মঙ্গলবার দুদক সচিব ড. মো. শামসুল আরেফিনের সই করা অফিস আদেশে এই নির্দেশনা দেয়া হয়। 
২০১২ সালে দুদকের ৩৩টি মামলার মূল আসামি আবু সালেকের পরিবর্তে ভুল ব্যক্তি জাহালমকে চার্জশিটভুক্ত আসামি করে কারাগারে অন্তরীণ রাখার ঘটনায় তদন্তপূর্বক দায়-দায়িত্ব নিরূপণের জন্য দুদকের পরিচালক (লিগ্যাল) আবুল হাসনাত মো. আব্দুল ওয়াদুদের নেতৃত্বে সোমবার এক সদস্যের উচ্চক্ষমতাসম্পন্ন কমিটি করা হয়। এ কমিটিকে সার্বিক দিক খতিয়ে দেখে প্রতিবেদন দিতে বলা হয়েছে।

জাহালমের ঘটনাটি গণমাধ্যমে আসা মাত্রই ২০১৮ সালের মার্চে দুদক থেকে একটি তদন্ত কমিটি গঠন ও মামলাগুলো পুনঃতদন্তের উদ্যোগ নেয়া হয় বলে জানিয়েছেন দুদক কমিশনার (তদন্ত) এএফএম আমিনুল ইসলাম।